REPUBLIKA SRBIJA

NARODNA SKUPŠTINA

Odbor za privredu, regionalni razvoj,

trgovinu, turizam i energetiku

10 Broj 06-2/430-21

27. oktobar 2021. godine

B e o g r a d

ZAPISNIK

27. SEDNICE ODBORA ZA PRIVREDU, REGIONALNI RAZVOJ, TRGOVINU, TURIZAM I ENERGETIKU, ODRŽANE 25. OKTOBRA 2021. GODINE

 Sednica je počela u 9 časova i 2 minuta.

 Sednicom je predsedavao Veroljub Arsić, predsednik Odbora.

 Pored predsednika, sednici su prisustvovali članovi Odbora: Aleksandra Tomić, Nenad Krstić, Vesna Stambolić, Snežana Petrović, Nataša Ljubišić, Zoran Tomić, Snežana Paunović, Vojislav Vujić i Ilija Životić.

 Sednici su prisustvovali zamenici članova Odbora: Gojko Palalić (zamenik člana Odbora Dragomira Karića), Branimir Jovanović (zamenik člana Odbora Jasmine Karanac), Adrijana Pupovac (zamenik člana Odbora Olivere Nedeljković) i Mladen Bošković (zamenik člana Odbora Ane Beloice).

 Sednici nisu prisustvovali članovi Odbora: Tihomir Petković, Ivana Popović i Uglješa Marković, niti njihovi zamenici.

 Sednici su, na poziv predsednika, ispred Ministarstva finansija prisustvovali: Ana Vasović, rukovodilac u Sektoru budžeta, Marija Filipović, viši savetnik u Sektoru budžeta i Dušanka Demić, samostalni savetnik u Sektoru budžeta; ispred Ministarstva trgovine, turizma i telekomunikacija: Žikica Nestorović, državni sekretar i Jasna Dobrisavljević, sekretar Ministarstva; ispred Ministarstva privrede: Milan Ljušić, državni sekretar i Gordana Mijailović, načelnik Odeljenja za finansijske poslove; i ispred Privredne komore Srbije: Aleksandra Grujić i Bojana Todorović, samostalni savetnici.

 Na predlog predsednika, Odbor je jednoglasno utvrdio sledeći

D n e v n i r e d

1. Razmatranje Predloga zakona o izmenama Zakona o budžetu Republike Srbije za 2021. godinu, Razdeo 21 – Ministarstvo privrede, Razdeo 28 – Ministarstvo rudarstva i energetike i Razdeo 32 – Ministarstvo trgovine, turizma i telekomunikacija, koji je podnela Vlada (broj 400-1843/21 od 22. oktobra 2021. godine).

Prva tačka dnevnog reda **- Razmatranje Predloga zakona o izmenama Zakona o budžetu Republike Srbije za 2021. godinu, Razdeo 21 – Ministarstvo privrede, Razdeo 28 – Ministarstvo rudarstva i energetike i Razdeo 32 – Ministarstvo trgovine, turizma i telekomunikacija**

Odbor je razmotrio Predlog zakona o izmenama Zakona o budžetu Republike Srbije za 2021. godinu u skladu sa svojim delokrugom i, na osnovu člana 173. stav 1. Poslovnika Narodne skupštine, podneo izveštaj Odboru za finansije, republički budžet i kontrolu trošenja javnih sredstava.

 U uvodnom izlaganju Ana Vasović, rukovodilac u Sektoru budžeta, istakla je da je rebalansom budžeta izvršena izmena u strukturi i visini rashodne strane i revizija prihoda u 2021. godini, koji su veći u iznosu od 9,7%, u odnosu na iznose predviđene rebalansom budžeta iz aprila meseca. Za Ministarstvo turizma, trgovine i telekomunikacija je dodato 240 miliona za digitalizaciju turističke ponude. Urađena je preraspodela i obezbeđena sredstva za nove licence za turističke agencije. Kada je reč o rudarstvu i energetici, urađena je preraspodela na pozicijama sektora energetike. U razdelu Ministarstva privrede su povećani prihodi i izmenjene su strukture rashodne strane.

 Milan Ljušić, državni sekretar u Ministarstvu privrede, izneo je da je budžet Ministarstva rebalansom iz aprila bio 104 milijarde dinara, a sad će iznositi 93,3 milijarde dinara. U odnosu na prethodni budžet izvršena je ušteda od 7,1 milijardi dinara, koja će biti vraćena u budžet. Pozicija ulaganja od posebnog značaja smanjena je za 2 milijarde dinara, odnosno ostvarena je ušteda realizacijom kovid mera za isplatu minimalca. Manji deo uštede ostvaren je na materijalnim troškovima (oko 54 miliona dinara). Tri milijarde dinara je preusmereno na projekat podrške za nabavku elektronske fiskalizacije, odnosno elektronskih fiskalnih uređaja. Za projekat fiskalizacije obezbeđeno je 6 milijardi dinara.

 Jovanka Atanacković, državni sekretar u Ministarstvu rudarstva i energetike, istakla je da, imajući u vidu energetsku krizu, Ministarstvo rudarstva i energetike kroz rebalans pokazuje da nastavlja sa politikom koja treba da obezbedi povećanje energetske efikasnosti kroz Upravu za energetsku efikasnost. Za rad Uprave je za sledeću godinu predviđen budžet od 2 milijarde dinara, kako bi se pomoglo građanima da zamene stolariju i da učine svoje domove energetski efikasnim. Podsetila je da se 40% energije gubi zbog domova i objekata koji nisu energetski efikasni. U novembru će početi da se gradi gasni interkonektor između Srbije i Bugarske, odnosno Niš-Dimitrovgrad. Sredstva su deo rebalansa, kao i sredstva za obnovljive izvore energije, biomasu i ulaganje u daljinsko grejanje iz obnovljivih izvora energije. Posebna pažnja i posebna sredstva su odvojena za energetski ugrožene kupce. U Srbiji danas ima oko 70000 energetski ugroženih kupaca. U fazi usvajanja je nova uredba o energetski ugroženom kupcu. Istakla da se cene energenata u Srbiji neće menjati do kraja grejne sezone.

 Žikica Nestorović, državi sekretar u Ministarstvu trgovine, turizma i telekomunikacija, izneo je da je za digitalizaciju turističke ponude izdvojeno 240 miliona dinara, a za pomoć turističkim agencijama 50 miliona dinara. Subvencije će se dodeljivati turističkim agencijama na ime tekućih troškova za obezbeđenje garancije putovanja za ovu godinu, jer su turističke agencije znatno pogođene pandemijom.

 U diskusiji, narodni poslanici su postavili pitanja, izneli stavove i mišljenja i dali predloge i sugestije. Postavljena su sledeća pitanja:

-koji su kriterijumi za dodelu pomoći turističkim agencijama;

- za koje namene konkretno je izdvojeno 240 miliona dinara za digitalizaciju turističke ponude;

-šta predstavlja kapitalni projekat u Ministarstvu turizma.

 U diskusiji je izneto da je bilo situacija gde su mnoge agencije zloupotrebile pravo odlaganja putovanja 2020. godine, gde nisu obezbedile određena zamenska putovanja. Zamensko putovanje je slično po destinaciji, vremenu trajanja i trenutku realizacije putovanja. Bilo je situacija da su zamenska putovanja bila dva ili tri puta skuplja nego što je bilo zaključeno. Pojedine agencije su očekivale pomoć od države, a nisu htele da izvršavaju svoje poreske obaveze. Nije pitanje samo obligacionog odnosa i materijalne naknade, već da u ovom slučaju postoje i druga kršenja zakona. Izneto je mišljenje da bi bilo poželjno da postoje kriterijumi za dodelu pomoći turističkim agencijama, kao i da Odbor bude upoznat sa svim, i da se zna koje su to agencije.

 Izneto je da su mnogi građani oštećeni od strane turističkih agencija, da mnogima sredstva nisu vraćena i nisu uspeli da putuju. Iznet je predlog da kada se prave kriterujumi kod davanja subvencija, da je neophodno duplo više da se da subvencija agencijama koje dovode turiste u Srbiju. Ministarstvo treba to da ima na umu pri pravljenju kriterijuma.

 U odgovoru na izneta mišljenja i postovljena pitanja, izneto je da će postojati kriterijuma za dodelu pomoći. Do 15. januara sve agencije treba, ako ne izvrše zamensko putovanje, da isplate građanima novac. Ministarstvo će nizom mera pomoći agencijama kako bi izašli potrošačima u susret, a biće i dodatnih kredita agencijama. Izneto je da će mnoge agencije biti zatvorene do 15. januara (oko 200 agencija). Odlaganjem određenih rokova ići će se u susret da se pomogne i agencijama i građanima. Zamenska putovanja su do sada realizovana oko 50% po evidencijama Ministarstva. Najveći problem kod agencija, da bi uzele pomoć, moraju da dokažu koliko su putovanja realizovali, platili itd.

 Kada je reč o kapitalnom projektu, ukupne vrednosti 635 miliona, izneto je da je projekat trogodišnji. Ove godine je izdvojeno 127 miliona. Uvidelo se da je u toku godine moguće isplatiti još neke obaveze, pa je sa Ministarstvom finansija dogovoreno da se 2021. godine dobije 240 miliona, a naredne godine je predviđeno 254 miliona. U pitanju je digitalna platforma, turistički asistent, turistički vodič, kao vrsta domaćeg bukinga.

 U diskusiji su učestvovali: Veroljub Arsić, Nenad Krstić, Vojislav Vujić, Ana Vasović, Milan Ljušić, Jovanka Atanacković, Žikica Nestorović i Jasna Dobrisavljević.

 Odbor je jednoglasno usvojio Predlog zakona o izmenama Zakona o budžetu Republike Srbije za 2021. godinu, Razdeo 21 – Ministarstvo privrede, Razdeo 28 – Ministarstvo rudarstva i energetike i Razdeo 32 – Ministarstvo trgovine, turizma i telekomunikacija u načelu, i predložio Odboru za finansije, republički budžet i kontrolu trošenja javnih sredstava da ga prihvati.

 Za izvestioca Odbora na sednici Odbora za finansije, republički budžet i kontrolu trošenja javnih sredstava određen je Veroljub Arsić, predsednik Odbora.

 Sednica je zaključena u 9 časova i 20 minuta.

 Sednica je prenošena u live stream-u i tonski snimana, a video zapis se nalazi na internet stranici Narodne skupštine.

 SEKRETAR PREDSEDNIK

 Aleksandra Balać Veroljub Arsić